Kuh-e Karkas

**Kuh-e Karkas** (perz. كوه کرکس; dosl. *Planina [[Supovi|supova]]*) je planina na sjeverozapadu Isfahanske pokrajine u Iranu. Dijelom je Centralnoiranskog masiva i nadmorska visina najvišeg vrha ovisno o izvorima iznosi od 3895 do 3910 m. Kuh-e Karkas obiluje faunom zbog čega je kroz historiju bio carskim lovištem, no danas je strogo zaštićeno područje. U podnožju ovog planinskog lanca smješteni su iranski gradovi Kašan i Natanz.

## Etimologija
Uvriježeno je da *Kuh-e Karkas* podrazumijeva planinu supova (perz. *kuh* ⇒ planina; *karkas* ⇒ sup), čemu u prilog ide da je planina zaista staništem raznih vrsta strvinara o kojima su pisali i srednjovjekovni autori. Drugi stručnjaci skloni su još starijem etimološkom podrijetlu pa oronim dovode u vezu s Kasitima, drevnim narodom koji je naseljavao Iransku visoravan sredinom 2. milenijuma pne. Naime, prema tumačenju ukrajinskog iranologa R. Ghirshmana, *kar-kasi* podrazumijeva grad Kasita (akad. *kar* ⇒ grad; *kasi* ⇒ Kasiti). Ovoj teoriji ide u prilog podatak da su Kasiti ostali upamćeni po naprednoj metalurgiji, dok je upravo kod Arismana u podnožju Kuh-e Karkasa pronađen jedan od najvećih i najstarijih metalurških arheoloških kompleksa.

## Geografija

Kuh-e Karkas smješten je u središnjem Iranu i ovisno o kontekstu može implicirati najviši planinski vrh (3910 m), planinski masiv približno određen potezom Natanz – Keše – Handžan, te 150-ak km dugačak planinski lanac koji se proteže uz Ardestan, Natanz i Kašan. Najproširenije značenje pojavljuje se u „Granicama svijeta” (arap. *Ḥodūd al-ʿālam*), djelu nepoznatog perzijskog autora iz 982. godine u kojem Karkas kao područje obuhvaća čak i istočna pustinjska područja Dašt-e Kavira i Luta. Planina se javlja i u drugim djelima najranijih islamskih geografa: Mukadasi ga opisuje najvišim vrhom iranskih pustinjskih krajeva, Istahri ga spominje u kontekstu pljačkaškog utočišta, a Mustavfi piše da se radi o usamljenoj planini na kojoj se gnijezde strvinari odnosno obitavaju divlje koze. Protežući se širinom od 40-ak km u smjeru sjeverozapad-jugoistok, masiv Kuh-e Karkasa odvaja dva dijela Iranske visoravni bitno različite nadmorske visine − do 1000 m s gornje odnosno iznad 2000 m s donje strane. Lanac je poprečno ispresjecan dolinama manjih rijeka među kojima se ističu Čime-Rud i Barz-Rud. Arheološki lokaliteti kod Abjane svjedoče da su ova planinska područja kontinuirano naseljena još od starog vijeka. Drugi planinski vrhovi Karkasovog masiva viši od 3000 m su Kamar-Siah (3217 m), Kašk-Hane (3330 m) i Kalabe-Šah (3412 m).

## Geologija
Planinski lanac Kuh-e Karkasa dijelom je prostranijeg Centralnoiranskog masiva koje se gotovo pravocrtno proteže u smjeru sjeverozapad-jugoistok, a geološki je oblikovano tijekom tercijara. Masiv sastavljen uglavnom od plutonita (diorita i granita) nadvija se nad prekambrijsko-paleozojskom podlogom koja se pruža sjeveroistočno, dok se jugozapadno proteže viši pojas metamorfnih i intruzivnih stijena iz ere mezozoika. Najrasprostranjenije metalne mineralne sirovine su bakar, olovo i cink, a rudarstvo i metalurgija sudeći prema arheološkim nalazištima iz obližnjeg Arismana bili su aktivni još početkom 4. milenijuma pne. Ležišta salitre i sumpora tijekom safavidskog razdoblja iskorištavana su u vojne svrhe odnosno za proizvodnju baruta. Suvremeni rudnici danas se nalaze uglavnom na sjeveru u okolici Kašana.

## Flora i fauna
Kuh-e Karkas obiluje florom i faunom, a blizina safavidske prijestolnice Isfahana učinila ga je omiljenim carskim lovištem. Životinjske vrste na njegovim obroncima uključuju zečeve, vukove, divlje koze i ovce, te 62 vrste ptica. Kuh-e Karkas danas je ekološko zaštićeno područje koje obuhvaća 92.100 ha.

Identificirane biljne vrste poredane do maksimalne nadmorske visine su:
* do 1800 m − *[[Ebenetum stellatae|E. stellatae]]*, *[[Stachysetum inflate|S. inflate]]*
* do 2300 m − *[[Pteropyretum aucheri|P. aucheri]]*, *[[Amygdaletum scopariae|A. scopariae]]*
* do 2700 m − *[[Acanthophylletum bracteati|A. bracteati]]*, *[[Eryngietum astragaletosum|E. astragaletosum]]*, *[[Hertio scarioletum|H. scarioletum]]*, *[[Artemisietum sieberi|A. sieberi]]*, *[[Centaureetum gaubae|C. gaubae]]*, *[[Stipeto artemisietum|S. artemisietum]]*, *[[Perovskietum abrotanoides|P. abrotanoides]]*
* do 3000 m − *[[Scarioletum orientalis|S. orientalis]]*, *[[Astragaletum parrowiani|A. parrowiani]]*, *[[Brometum tomentelli|B. tomentelli]]*, *[[Eryngietum artemisietosum|E. Artemisietosum]]*, *[[Eryngietum medicetosum|E. Medicetosum]]*, *[[Eryngietum phlomicetosum|E. phlomicetosum]]*
* do 3100 m − *[[Artemisietum aucheri|A. aucheri]]*

## Povezano
* Geografija Irana
* Centralnoiranski masiv
* Isfahanska pokrajina

## Literatura

*  
*  
*  
*  
*  
*  

;Ostali projekti